19.10.2022 г.
BG
Официален вестник на Европейския съюз
L 271/1
II (Незаконодателни актове)
МЕЖДУНАРОДНИ СПОРАЗУМЕНИЯ РЕШЕНИЕ (ЕС) 2022/1974 НА СЪВЕТА от 13 октомври 2022 година за подписване от името на Съюза на Споразумението за доброволно партньорство между Европейския съюз и Кооперативна република Гвиана относно прилагането на законодателството в областта на горите, управлението и търговията с изделия от дървен материал за Европейския съюз
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 5 от него, като взе предвид предложението на Европейската комисия, като има предвид, че: (1)
На 21 май 2003 г.
Комисията прие съобщение до Съвета и Европейския парламент, озаглавено „Прилагане на законодателството в областта на горите, управлението и търговията (FLEGT) — предложение за план на ЕС“.
Планът за действие, изложен в това съобщение („плана за действие FLEGT“), призовава за мерки за справяне с незаконната сеч чрез разработването на споразумения за доброволно партньорство с държавите — производителки на дървен материал.
Съветът прие заключенията си по плана за действие FLEGT на 13 октомври 2003 г., а на 11 юли 2005 г. Европейският парламент прие резолюцията си по същата тема.
(2)
На 5 декември 2005 г. Съветът упълномощи Комисията да започне преговори по споразумения за партньорство с държави — производителки на дървен материал, за да бъде изпълнен планът за действие FLEGT.
(3)
На 20 декември 2005 г. Съветът прие Регламент (ЕО) № 2173/2005 (1), с който се въведе схема на разрешителни FLEGT за вноса в Съюза на дървен материал с произход от държави, с които Съюзът има сключени споразумения за доброволно партньорство.
(4)
Преговорите с Кооперативна република Гвиана с оглед на сключването на Споразумение за доброволно партньорство между Европейския съюз и Кооперативна република Гвиана относно прилагането на законодателството в областта на горите, управлението и търговията с изделия от дървен материал за Европейския съюз (наричано по-нататък „Споразумението“) бяха успешно приключени с парафирането на Споразумението на 23 ноември 2018 г.
(5)
Споразумението следва да бъде подписано, при условие че бъде сключено на по-късна дата.
ПРИЕ НАСТОЯЩОТО РЕШЕНИЕ:
Член 1 Разрешава се подписването от името на Съюза на Споразумението за доброволно партньорство между Европейския съюз и Кооперативна република Гвиана относно прилагането на законодателството в областта на горите, управлението и търговията с изделия от дървен материал за Европейския съюз, при условие че посоченото споразумение бъде сключено (2).
(1) Регламент (ЕО) No 2173/2005 на Съвета от 20 декември 2005 г. за установяването на схема на разрешителни FLEGT за вноса на дървесина в Европейската общност (ОВ L 347, 30.12.2005 г., стр. 1).
(2) Текстът на споразумението ще бъде публикуван заедно с решението за сключването му.